Kaustisen kirkko

Kaustisen kirkko on Kaustisen keskustassa sijaitseva Jaakko Heikinpoika Kuorikosken vuonna 1859 suunnittelema ja rakentama puinen ristikirkko. Kuulun kaustislaisen Kuorikosken kirkonrakentajasuvun jäsenet ovat suunnitelleet ja rakentaneet nykyisen kirkon lisäksi vuonna 1777 valmistuneen Kaustisen ensimmäisen kirkon ja tapulin.

Toimintaa 
Kaustisen kirkossa pidetään pääsääntöisesti joka sunnuntai jumalanpalvelus, jonka lisäksi kirkossa suoritetaan avioliittoon vihkimisiä, kastetilaisuuksia ja hautaan siunaamisia sekä järjestetään muita hengellisiä tilaisuuksia ja konsertteja.

Esineistö 
Kaustisen kirkon kolmiosaisen alttaritaulun on maalannut vaasalainen taiteilija Immanuel Alm vuonna 1794. 21-äänikertaiset urut ovat vuodelta 1971. 

Kuorikosken kirkonrakentajasuvun muistomerkki ja sankaripatsas kirkkopihassa ovat kaustislaissyntyisen taiteilija Ilmari Wirkkalan käsialaa. Kaustislainen Jouni Virkkala on toteuttanut kirkkopihaan Läheisten muistolle -kiven.

Kellotapuli 

Kaustisen kirkon kellotapuli on rakennettu 1778, vuotta myöhemmin kuin kirkko. Rakentajana on toiminut Matti Kuorikoski. Tornin kolme kelloa on hankittu Tukholmasta. Tapuli on säilynyt kutakuinkin alkuperäisessä asussaan, ainoastaan paanukaton tervauksia ja ulkoseinien maalauksia on ajan saatossa tehty. Tapulin seinustalla on vaivaisukko, jonka pitelemässä tekstissä lukee "Iloista antaja Jumala rakasta".

Peruskorjaukset 
Kirkko on peruskorjattu vuosina 1969–1970. Viimeisin peruskorjaus tehtiin 2006 arkkitehti Hanna Lyytisen johdolla. Kirkon ja tapulin paanukatot uusittiin vuonna 2014.

Lähteet 
 Kaustisen ja Ullavan seurakunta

Viitteet

Aiheesta muualla 

Keski-Pohjanmaan kirkot
Kirkko
Suomen puiset sisäviisteiset ristikirkot
Suomen 1850-luvulla rakennetut kirkot